Is-suġġett ewlieni tas-Summit Soċjali Tripartitiku kien " Progress fid-dimensjonijiet soċjali u ekonomiċi għal Ewropa kompetittiva, ġusta u sostenibbli: Ir-rwol tas-sħab soċjali u d-djalogu soċjali ". Id-diskussjonijiet kienu strutturati madwar tliet sottotemi: Transizzjoni Ġusta lejn ekonomija newtrali għall-klima Investiment fil-ħiliet u titjib tal-aċċess għat-taħriġ tal-adulti Tfassil ta' politika industrijali adatta għall-futur President tal-Kummissjoni Ewropea , Jean-Claude Juncker enfasizza: "L-Ewropa hija aħjar minn dik ta' ħames snin ilu. Inħolqu aktar minn 14-il miljun impjieg u numru rekord ta' 241 miljun persuna għandhom impjieg fl-Unjoni tagħna. B'aktar minn 24 inizjattiva legali li ġew adottati biex jappoġġaw il-Pilastru Ewropew tad-Drittijiet Soċjali, dan sar realtà u qed jagħmel differenza fil-ħajja taċ-ċittadini Ewropej, minn bilanċ aħjar bejn il-ħajja tax-xogħol u dik privata għal aktar ġustizzja fis-suq tax-xogħol. F'dinja li qed tinbidel malajr, huwa aktar importanti minn qatt qabel li tinżamm id-dimensjoni soċjali tal-Unjoni Ewropea. Dan għaliex jekk l-Ewropa ma tkunx soċjali ma tkunx l-Ewropa." Min-naħa tal- presidenza b'rotazzjoni, il-Prim Ministru tal-Finlandja , Antti Rinne, issottolinja li: "Jeħtieġ li nagħmlu l-UE l-aktar ekonomija kompetittiva, soċjalment ġusta u b'livell baxx ta' emissjonijiet ta' karbonju fid-dinja. Sabiex jinkiseb tkabbir sostenibbli jeħtieġ li ninvestu fil-ħiliet u fl-edukazzjoni u nippromwovu l-ġustizzja soċjali u l-ugwaljanza. Irridu nifhmu li ma jistax ikun hemm sostenibbiltà ekonomika mingħajr sostenibbiltà soċjali u ekoloġika" Segretarju Ġenerali tal-Konfederazzjoni Ewropea tat-Trade Unions (KETU), Luca Visentini, qal: "L-Ewropa teħtieġ bidla radikali fil-politika ekonomika tagħha, biex it-tkabbir isir aktar sostenibbli kemm soċjalment kif ukoll ambjentalment. L-investiment pubbliku u privat, bħar-rati tal-impjieg u l-iżviluppi fil-pagi, għadhom lura ħafna mil-livelli ta' qabel il-kriżi, u għandhom bżonn impetu qawwi permezz ta' governanza ekonomika riformata tal-UE, politika industrijali soda u djalogu soċjali u negozjar kollettiv imsaħħa fl-istati membri kollha tal-UE. L-Ewropa għandha tindirizza b'mod ġust u inklużiv l-isfidi tat-tibdil fil-klima, id-diġitalizzazzjoni, l-awtomatizzazzjoni u l-globalizzazzjoni. Transizzjoni soċjalment ġusta ser tkun teħtieġ investiment pubbliku biex jinħolqu impjiegi ta' kwalità f'industrija nadifa, id-dritt għat-tagħlim tul il-ħajja għall-ħaddiema kollha, u li l-gvernijiet u min iħaddem jaħdmu mat-trade unions biex jantiċipaw u jmexxu l-bidla." President ta' BusinessEurope , Pierre Gattaz, li jirrappreżenta lil min iħaddem, (BusinessEurope, CEEP, UEAPME) qal: "Ekonomija ta' suċċess hija essenzjali biex l-Ewropa tkompli tiżviluppa u tingħaqad. Strateġija industrijali ambizzjuża, kif ukoll strateġija ta' appoġġ għall-SMEs, għandhom rwol ewlieni x'jaqdu biex isaħħu l-bażi industrijali tagħna fl-Ewropa u jiġġeneraw tkabbir ekonomiku u impjiegi fuq perijodu twil. Jeħtieġ li nqisu r-rwol ta' appoġġ ta' servizzi pubbliċi effiċjenti u effettivi. Sabiex niżguraw is-sostenibbiltà tal-mudell soċjali tagħna jeħtieġ nżommu l-kompetittività tal-Unjoni Ewropea. Is-sostenibbiltà ekonomika hija l-pedament tal-investiment produttiv meħtieġ għall-iżvilupp soċjali u l-protezzjoni ambjentali. Biex ikollna x'nonfqu, irridu qabelxejn niksbu l-introjtu. L-impjegaturi huma lesti jaħdmu fuq soluzzjonijiet effettivi, flimkien mat-trade unions fir-rwol tagħhom bħala sħab soċjali, kif ukoll f'kooperazzjoni tripartitika mal-Kummissjoni Ewropea u l-gvernijiet nazzjonali." Il-fehmiet ikkwotati f'dan it-test huma dawk tal-individwu / tal-organizzazzjoni kkonċernata u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa